P R A V I L N I K 
O PROVEDBI POSTUPAKA JEDNOSTAVNE NABAVE
MUZEJA SLAVONIJE
Osijek, kolovoz 2026. godine

Na temelju članka 15. stavka 2. Zakona o javnoj nabavi (“Narodne novine” broj 120/16, 114/22, 48/26 – dalje i: ZJN 2016) i članka 36. Statuta, ravnateljica Muzeja Slavonije, donijelo je 
P R A V I L N I K
o provedbi postupaka jednostavne nabave 
Muzeja Slavonije
I. OPĆA ODREDBA
Članak 1. 
1) Ovim se Pravilnikom o provedbi postupaka jednostavne nabave Muzeja Slavonije (dalje: Pravilnik) uređuju pravila, uvjeti i postupci za nabavu robe i usluga naručitelja Muzeja Slavonije (u  daljnjem tekstu: naručitelja) čija je procijenjena vrijednost manja od 50.000,00 EUR, te nabavu radova čija je procijenjena vrijednost manja od 100.000,00 EUR  (u daljnjem tekstu: jednostavna nabava), na koju se ne primjenjuje Zakon o javnoj nabavi. 

2) Iznosi iz ovog Pravilnika odnose se na procijenjene vrijednosti bez poreza na dodanu vrijednost (PDV).  
II. NAČELA JAVNE NABAVE
Članak 2. 
1) U provedbi postupaka nabave iz ovoga Pravilnika, Naručitelj je obvezan, gdje god je to moguće, poštivati načelo slobode kretanja robe, slobode poslovnog nastana i slobode pružanja usluga, načelo tržišnog natjecanja, načelo jednakog postupanja, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.
2) Naručitelj je obvezan primjenjivati odredbe ovoga Pravilnika na način koji omogućava učinkovitu nabavu te ekonomično i svrhovito trošenje proračunskih sredstava.
III. SPRJEČAVANJE SUKOBA INTERESA
Članak 3. 
Na sprječavanje sukoba interesa na odgovarajući se način primjenjuju odredbe Zakona o javnoj nabavi sukladno člancima 75. – 83.
IV. PLAN NABAVE I REGISTAR UGOVORA

Članak 4. 

U Planu nabave i registru ugovora navode se svi predmeti nabave čija je procijenjena vrijednost jednaka ili veća od 5.000,00 eura. 
Plan nabave i registar ugovora, kao i sve njihove kasnije promjene, objavljuju se u Elektroničkom oglasniku javne nabave Republike Hrvatske (u daljnjem tekstu: EOJN RH). 
V. KOMUNIKACIJA
Članak 5.
1) U provedbi postupaka jednostavne nabave, sukladno ovom Pravilniku, koristi se mogućnost primjene elektroničkih sredstava komunikacije, kao i sredstava koja nisu elektronička te njihova kombinacija ukoliko je potrebno.
2) Elektroničkim sredstvima komunikacije, u smislu ovog Pravilnika, smatraju se: Elektronički oglasnik javne nabave Republike Hrvatske (u daljnjem tekstu: EOJN), modul jednostavna nabava, odnosno elektronička pošta (e-pošta) Muzeja Slavonije.
VI. ANALIZA TRŽIŠTA

Članak 6.

U svrhu pripreme postupaka jednostavne nabave može se provesti analiza tržišta koja obuhvaća prikupljanje informacija o predmetu nabave, gospodarskim subjektima koji sudjeluju na tržištu te drugim okolnostima koje utječu na uvjete nabave, a sve sukladno planiranim proračunskim sredstvima i potrebama Naručitelja.

VII. POSTUPCI JEDNOSTAVNE NABAVE
Članak 7.
Postupci jednostavne nabave u smislu ovoga Pravilnika jesu:
A. Javno prikupljanje ponuda
B. Ograničeno prikupljanje ponuda s pozivom odabranim gospodarskim subjektima
C. Izravno ugovaranje.

A. JAVNO PRIKUPLJANJE PONUDA 
Članak 8. 
1) Javno prikupljanje ponuda je postupak nabave u kojem na temelju javno objavljenog poziva za prikupljanje ponuda svaki zainteresirani gospodarski subjekt može podnijeti ponudu.

2) Javno prikupljanje ponuda provodi se, u pravilu:

a) za nabave robe, usluga i projektnih natječaja čija je procijenjena vrijednost jednaka ili veća od 25.000,00 eura 
b) za nabavu radova čija je procijenjena vrijednost jednaka ili veća od 45.000,00 eura.
3) Poziv za javno prikupljanje ponuda objavljuje se putem javne objave u modulu jednostavne nabave u Elektroničkom oglasniku javne nabave RH (u daljnjem tekstu EOJN RH).
4) Ponude u postupku javnog prikupljanja ponuda dostavljaju se putem modula jednostavne nabave u EOJN RH.

5) Naručitelj nije obvezan provesti postupak jednostavne nabave putem javne objave u modulu jednostavne nabave  EOJN RH:

a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni,
b) ako zbog objektivnih razloga, predmet nabave može izvršiti, isporučiti ili pružiti samo određeni gospodarski subjekt, i to:  

1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe,
2. ako iz tehničkih razloga predmet nabave može isporučiti samo određeni gospodarski subjekt ili 

3. ako je to nužno radi zaštite isključivih prava, uključujući prava intelektualnog vlasništva.
c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.  

6) U slučajevima iz stavka 5. ovog članka Naručitelj može provesti postupak sukladno člancima 9. ili  10. ovog Pravilnika.
7) Razlozi za primjenu iznimke iz stavka 5. ovoga članka navode se i obrazlažu u objavi u modulu jednostavne nabave EOJN RH.

B. OGRANIČENO PRIKUPLJANJE PONUDA S POZIVOM ODABRANIM GOSPODARSKIM SUBJEKTIMA
Članak 9.
1) Ograničeno prikupljanje ponuda je postupak nabave u kojem naručitelj poziva najmanje dva gospodarska subjekta po vlastitom odabiru da dostave ponudu sukladno uvjetima i zahtjevima iz poziva na dostavu ponuda.

2) Ograničeno prikupljanje ponuda provodi se za:

a) nabavu robe, usluga i projektnih natječaja čija je procijenjena vrijednost jednaka ili veća od 15.000,00 eura a manja od 25.000,00 eura 
b) za nabavu radova čija je procijenjena vrijednost jednaka ili veća od 15.000,00 eura a manja od 45.000,00 eura
3) Poziv na dostavu ponuda za nabavu iz st. 2. upućuje se gospodarskim subjektima putem modula jednostavne nabave u EOJN RH.
4) Ponude u postupku ograničenog prikupljanja ponuda dostavljaju se putem modula jednostavne nabave u EOJN RH.


C. IZRAVNO UGOVARANJE
Članak 10.
1) Izravno ugovaranje je postupak nabave u kojem naručitelj izdaje narudžbenicu ili sklapa ugovor s jednim gospodarskim subjektom.
2) Izravno ugovaranje u pravilu se provodi za nabavu robe, usluga i projektnih natječaja te radova čija je procijenjena vrijednost:
· manja od 15.000 eura
3) Narudžbenica ili poziv za sklapanje ugovora upućuje se gospodarskom subjektu u pravilu elektroničkom poštom ili putem modula jednostavne nabave na EOJN RH.
VIII. IZUZEĆA OD PRIMJENE PRAVILNIKA 
Članak 11.

Odredbe ovoga Pravilnika ne primjenjuju se na: 
1. plaćanje kotizacija za sudjelovanje na stručnim skupovima, konferencijama, seminarima i drugim stručnim događanjima, 

2. troškove službenih putovanja, uključujući troškove smještaja, prijevoza i dnevnice, koji se podmiruju sukladno posebnim propisima,  

3. pretplate na stručnu literaturu, baze podataka, časopise i elektroničke publikacije, ako se nabavljaju izravno od izdavača ili ovlaštenog distributera, 

4. nabavu roba, usluga ili radova od pravnih osoba nad kojima naručitelj ostvaruje kontrolu u skladu s odredbama Zakona o javnoj nabavi. 
Članak 12.

1) Iznimno, ugovor o nabavi može se sklopiti izravnim ugovaranjem s jednim gospodarskim subjektom i za nabave robe, usluga i projektnih natječaja te radova čija je procijenjena vrijednost veća od 15.000 eura u sljedećim slučajevima:

1. nabave usluga od ponuditelja čiji se odabir predlaže zbog specijalističkih stručnih znanja i posebnih okolnosti (konzultantske usluge, specijalističke usluge, odvjetničke usluge, tehnički razlozi i slično),

2. nabave robe zbog posebnih okolnosti ili po posebnim uvjetima,

3. nabave zdravstvenih usluga, socijalnih usluga, usluga obrazovanja, konzervatorskih usluga, usluga hotelskog smještaja, restoranskih usluga i usluga cateringa,

4. za usluge iz priloga X. ZJN 2016

2) Razlozi za navedene slučajeve ovoga članka moraju biti obrazloženi u zahtjevu za pokretanje postupka upravnog tijela – korisnika nabave.

3) U slučaju potrebe sklapanja ugovora izravnim ugovaranjem iz drugih objektivno opravdanih razloga vezanih za prirodu predmeta nabave ili izvršenje ugovora, osim u  prethodno navedenim slučajevima, suglasnost za sklapanje ugovora daje čelnik naručitelja.

4) Na izuzeća od primjene javnog i ograničenog prikupljanja ponuda na odgovarajući se način primjenjuju odredbe Izuzeća u člancima 29. do 35. Zakona o javnoj nabavi.
IX. PROVEDBA POSTUPAKA JEDNOSTAVNE NABAVE
Članak 13. 
1) Postupak jednostavne nabave pripremaju i provode najmanje dvije ovlaštene osobe Naručitelja koje imenuje ravnatelj Naručitelja.

2) U pripremi i provedbi postupka javnog prikupljanja ponuda obvezno sudjeluje najmanje jedna osoba koja ima važeći certifikat u području javne nabave.

3) Ravnatelj Naručitelja može, ovisno o složenosti predmeta nabave, i u drugim postupcima za jednostavnu nabavu – ograničeno prikupljanje ponuda i izravno ugovaranje, imenovati osobu koja ima važeći certifikat u području javne nabave.

4) Cijeli tijek postupka jednostavne nabave mora biti dokumentiran.
5) O zaprimanju, otvaranju te o pregledu i ocjeni ponuda sastavlja se zapisnik.

6) U postupcima jednostavne nabave ne provodi se javno otvaranje ponuda.

Članak 14.
1) Rok za dostavu ponuda mora biti primjeren predmetu i okolnostima nabave i ne smije biti kraći od pet dana od dana slanja poziva na dostavu ponuda, osim u slučaju žurne nabave. 

2) Način dostave ponude određuje se u Pozivu za dostavu ponuda.

Članak 15.
1) Ovlaštene osobe za provedbu postupka nabave pregledavaju, ocjenjuju i rangiraju ponude prema kriteriju za odabir ponude te daju prijedlog ravnatelju naručitelja za odabir najpovoljnije ponude.

2) Odluka o odabiru ponude dostavlja se bez odgode svakom ponuditelju na dokaziv način u roku od 30 dana od isteka roka za dostavu ponuda, osim ako je u dokumentaciji o nabavi određen drugačiji rok.

3) Ravnatelj Naručitelja može donijeti odluku o poništenju postupka nabave u bilo kojoj fazi procesa nabave, uz obvezu da o tome bez odgode obavijesti sve ponuditelje.

4) Odluka o poništenju postupka nabave dostavlja se svakom ponuditelju na dokaziv način.

X. DOKUMENTACIJA U POSTUPKU JEDNOSTAVNE NABAVE
Članak 16.
U pozivu za javno prikupljanje ponuda te pozivu za ograničeno prikupljanje ponuda s pozivom odabranim gospodarskim subjektima, a iznimno, ako tako nalažu okolnosti nabave, i u pozivu za sklapanje ugovora izravnom pogodbom, osobito se navodi: 
1. detaljan opis predmeta nabave  
2. svi zahtjevi i uvjeti vezani za predmet nabave i ponuditelja
3. procijenjena vrijednost predmeta nabave

4. rok i način dostave ponuda

5. kriterij za odabir ponude

6. rok izvršenja

7. drugi potrebni podaci, dokumenti i informacije koje gospodarskom subjektu omogućuju izradu i dostavu ponude.
Članak 17.

Naručitelj u postupku jednostavne nabave može od ponuditelja tražiti sljedeće vrste jamstva:

1. jamstvo za ozbiljnost ponude

2. jamstvo za uredno ispunjenje ugovora

3. jamstvo za otklanjanje nedostataka u jamstvenom roku.
XI. KRITERIJ ZA ODABIR PONUDE U POSTUPKU JEDNOSTAVNE NABAVE
Članak 18.
1) Kriteriji za odabir ponude u postupcima jednostavne nabave mogu biti najniža cijena ili ekonomski najpovoljnija ponuda.

2) Ako se kao kriterij koristi ekonomski najpovoljnija ponuda, osim kriterija cijene, mogu se koristiti i drugi kriteriji povezani s predmetom nabave kao što su: kvaliteta, tehničke prednosti, estetske i funkcionalne osobine, ekološke osobine, operativni troškovi, ekonomičnost, rok isporuke ili rok izvršenja, jamstveni rok i drugo.
3) Svaki gospodarski subjekt može dostaviti samo jednu ponudu. Ponuditelj može u roku za dostavu ponude izmijeniti svoju ponudu ili od nje odustati. Ponuda obvezuje ponuditelja do isteka roka valjanosti ponude.
4) Ako su dvije ili više valjanih ponuda jednako rangirane prema kriteriju za odabir ponude, Naručitelj će odabrati onu ponudu koja je zaprimljena ranije.
XII. SKLAPANJE I IZVRŠENJE UGOVORA
Članak 19. 
1) S odabranim ponuditeljem sklapa se ugovor o nabavi ili izdaje narudžbenica koja mora biti u skladu s uvjetima određenim u pozivu na dostavu ponude te s odabranom ponudom.

2) Ugovor/narudžbenica iz stavka 1. ovoga članka sklopit će se najkasnije u roku od 30 dana od dana dostave odluke o odabiru ponude svim ponuditeljima.
Članak 20. 
1) Ugovor sklopljen u postupku jednostavne nabave mora se izvršavati u skladu s uvjetima iz poziva na dostavu ponude te odabranom ponudom.

2) Ravnatelj Naručitelja obvezan je kontrolirati izvršenje sklopljenih ugovora na temelju provedenog postupka jednostavne nabave.

XIII. POSEBNE ODREDBE O ODLUKAMA I PRAVNOJ ZAŠTITI U POSTUPCIMA JEDNOSTAVNE NABAVE ČIJA JE PROCIJENJENA VRIJEDNOST VEĆA OD 15.000,00 EURA

Članak 21.

1) Odluka o odabiru ponude odnosno odluka o poništenju postupka jednostavne nabave čija je procijenjena vrijednost veća od 15.000,00 eura sadrži uputu o pravnom lijeku.

2) Pravo na prigovor ima ponuditelj koji je dostavio ponudu u postupku jednostavne nabave.
3) Prigovor se izjavljuje u roku od 3 dana od dana primitka odluke o odabiru ili poništenju u odnosu na slučajeve i okolnosti za odabir postupka, sadržaj Poziva, postupak otvaranja ponuda te postupak pregleda, ocjene i odabira ponuda odnosno razloge poništenja.

Članak 22.
1) Prigovor se izjavljuje čelniku Naručitelja u pisanom obliku.

2) Prigovor se dostavlja elektroničkom poštom ili putem modula jednostavne nabave na EOJN RH, prema uputi u odluci o odabiru ili odluci o poništenju.

3) Prigovor obvezno sadržava sljedeće podatke i dokaze:

a) podatke o podnositelju prigovora 
b) naziv i sjedište Naručitelja

c) predmet prigovora

d) razlog/osnova prigovora (opis nepravilnosti i obrazloženje)

e) zahtjev u prigovoru
f) dokaz o izvršenoj uplati naknade za pokretanje postupka po prigovoru u propisanom iznosu.

4) Ako je prigovor nerazumljiv ili ne sadržava sve podatke iz stavka 3., a čelnik po prigovoru bez tih podataka ne može postupati, čelnik će odbaciti prigovor kao neuredan.
Članak 23.
1) Prigovor izjavljen protiv odluke o odabiru sprječava nastanak ugovora o nabavi odnosno okvirnog sporazuma, osim ako bi odgoda uzrokovala znatnu štetu za naručitelja ili ugrozila neodgodivo izvršenje predmeta nabave.
2) Prigovor izjavljen protiv odluke o poništenju sprječava provedbu novog postupka nabave.

3) Ako je predmet nabave podijeljen na grupe, prigovor ima odgodni učinak samo u odnosu na grupu predmeta nabave na koju se odnosi. 
Članak 24.
Čelnik u postupku po prigovoru može:

1. obustaviti postupak po prigovoru,
2. odbaciti prigovor zbog nenadležnosti, nedopuštenosti, neurednosti, nepravodobnosti, nedostatka pravnog interesa i zbog toga što je izjavljen od neovlaštene osobe,
3. odbiti prigovor

4. usvojiti prigovor te u tom slučaju poništiti odluku, postupak ili oboje, u cijelosti ili u dijelu u kojem su zahvaćeni nepravilnošću

5. odlučiti o zahtjevu za naknadu troškova na ime naknade za pokretanje postupka po prigovoru.
Članak 25.
1) Čelnik odlučuje o glavnoj stvari odlukom o prigovoru.

2) Odluka o prigovoru mora se donijeti u roku od 8 dana od dana podnošenja prigovora. Odluka o prigovoru mora sadržavati obrazloženje i uputu o pravu na pokretanje upravnog spora pred nadležnim upravnim sudom.

3) Odluka čelnika dostavlja se podnositelju prigovora elektroničkim sredstvima komunikacije na dokaziv način.
Članak 26.
1) Podnositelj prigovora je obvezan platiti naknadu za pokretanje postupka po prigovoru u iznosu od:

a) 125,00 eura za procijenjenu vrijednost nabave jednaku ili manju od 25.000,00 eura

b) 0,5% procijenjene vrijednosti nabave za procijenjenu vrijednost nabave veću od 25.000,00 eura.

2) Ako se prigovor izjavljuje na odluku o odabiru ili poništenju za jednu ili više grupa predmeta nabave, podnositelj prigovora dužan je platiti naknadu za pokretanje postupka po prigovoru prema procijenjenoj vrijednosti svake grupe predmeta nabave, ali ukupno ne više od iznosa navedenih u stavku 1. ovoga članka.

3) Ako se prigovor izjavljuje na odluku o odabiru ili poništenju za sve grupe predmeta nabave, naknada se plaća prema ukupnoj procijenjenoj vrijednosti svih grupa predmeta nabave.

4) Naknada za pokretanje postupka po prigovoru uplaćuje se u korist žiro računa Naručitelja.
Članak 27.
1) U slučaju odustajanja od prigovora, odbijanja ili odbacivanja prigovora, podnositelj prigovora nema pravo na naknadu troškova na ime naknade za pokretanje postupka po prigovoru.

2) U slučaju usvajanja prigovora u cijelosti ili djelomično, čelnik će svojom odlukom naložiti povrat troškova na ime naknade za pokretanje postupka po prigovoru podnositelju prigovora u roku od osam dana od dana primitka odluke čelnika.

3) Ako je podnositelj prigovora uplatio naknadu za pokretanje postupka po prigovoru u iznosu višem od propisanog ovim člankom, ima pravo na povrat preplaćenog iznosa.
XIV. ZAVRŠNE ODREDBE
Članak 28.

Na pitanja koja nisu uređena ovim Pravilnikom na odgovarajući se način primjenjuju odredbe ZJN 2016, posebni propisi koji uređuju predmet nabave, pravila financijskog poslovanja naručitelja te drugi interni akti naručitelja.

Članak 29.
Stupanjem na snagu ovog Pravilnika, prestaje važiti Pravilnik o provedbi postupaka jednostavne nabave Muzeja Slavonije iz 2022. godine. 
Članak 30. 
Ovaj Pravilnik objavit će se na mrežnoj stranici naručitelja, a stupa na snagu 8 dana od dana objave. 
 RAVNATELJICA  MUZEJA SLAVONIJE


_______________________________

Zdenka Predrijevac 
